EVER ลุ้นปีนี้พลิกมีกำไร รับยอดโอนคอนโด “เดอะโพลิแทน บรีซ” 300 ลบ.
EVER ลุ้นปี 61 พลิกมีกำไร รับยอดโอนคอนโด “เดอะโพลิแทน บรีซ" 300 ลบ. แย้มมีแววผุดโครงการแนวราบสิ้นปีนี้จากกำหนดเดิมต้นปีหน้า
18 ก.ย. 2561

นายสวิจักร์ โลจายะ ประธานกรรมการ บริษัท เอเวอร์แลนด์ จำกัด (มหาชน) หรือ EVER เปิดเผยว่า ขณะนี้โครงการแนวสูงย่านสนามบินน้ำทั้ง 3 โครงการ “เดอะ โพลิแทน ริฟ”  “เดอะโพลิแทน อควา” และ “เดอะโพลิแทน บรีซ” ยังคงได้รับความสนใจจากลูกค้าในการเข้าชม
โดยโครงการเดอะโพลิแทน บรีซ มูลค่าโครงการ 2,000 ล้านบาท คาดจะเริ่มโอนภายในเดือนกันยายนนี้ มูลค่า 300 – 400 ล้านบาท จากยอดขายจำนวน 130 – 150 ยูนิตจากขณะที่โครงการทั้งหมดมีกว่า 500 ยูนิต
ทั้งนี้ในส่วนที่เหลือจะทยอยโอนไปถึงเดือนธันวาคม 2561 ซึ่งปัจจัยดังกล่าวจะสนับสนุน และคาดว่าจะมีรายได้เพิ่มขึ้นเกือบเท่าตัว จากปีก่อนอยู่ที่ 704 ล้านบาท และคาดว่าจะพลิกเป็นกำไรจากปีก่อนที่ขาดทุน
“ในปีนี้โครงการเดอะโพลิแทน บรีซ จะเป็นพระเอกในการทำให้ผลประกอบการเราดีขึ้น โดยในเดือนกันยายนนี้ น่าจะเห็นยอดโอนได้ราว 300 ล้านบาท และทยอยโอนเรื่อยๆ ที่ผ่านมาการตอบรับที่ดีมากจากลูกค้า เช่น ห้องพรี่เมี่ยมราคา 8 ล้านบาท ขายได้กว่า 70% และตอนนี้ทีมมาร์เก็ตติ้ง EVER เร่งการโอน 
โดยการจัดโปรโมชั่น แถมเฟอร์นิเจอร์, อยู่ฟรี 1 ปี ฯลฯ เป็นต้นเพื่อกระตุ้นยอดขายเพิ่ม ขณะที่แนวสูง “เดอะ โพลิแทน ริฟ” และ “เดอะโพลิแทน อควา” จะทยอยรับรู้ปลายปีนี้และปลายปีหน้าตามลำดับ” นายสวิจักร์ กล่าว
นอกเหนือจากโครงการแนวสูงแล้ว โครงการแนวราบภายใต้แบรนด์ “มายโฮมอเวนิว “ ก็ให้ความสำคัญ เพื่อให้ EVER มีความแข็งแกร่งและยั่งยืนในการสร้างรายได้ในอนาคตมากขึ้น ซึ่งมายโฮมอเวนิว ทำเลย่านรามอินทรา-จตุโชติ ราคา 3 ล้านกว่าบาท ซึ่งเปิดขายในช่วงเดือนมีนาคม-เมษายนที่ผ่านมา ก็มีแนวโน้มที่จะโอนได้ภายในปลายปีนี้บางส่วน นอกจากนี้อาจเห็นการเปิดโครงการแนวราบเพิ่มอีก 1 โครงการในช่วงสิ้นปี ซึ่งถือว่าเปิดได้เร็วกว่าแผนที่กำหนดไว้จะเปิดในช่วงต้นปีหน้า